Vermiste paartjie se liggame gevindKiwiet Makangeni Mokoena en Nokuphila Dladla. (Foto: SAPD) Drie verdagtes, onder wie ’n eksmeisie, staan tereg op die onlangse moord op ’n man en sy hoogswanger lewensmaat van die Vaaldriehoek. Kiwiet Makangeni Mokoena (35) en Nokuphila Dladla (29) is op 15 Desember in Vanderbijlpark as vermis aangemeld. ’n Grootskaalse soektog is na die paartjie van stapel gestuur waarna hul liggame op 23 Desember in ’n oop stuk veld in Heidelberg, sowat 70 km van Vanderbijlpark, gevind is. Drie verdagtes is dieselfde dag in Heidelberg in hegtenis geneem in verband met die moorde. Dié verdagtes, al drie tussen 30 en 32 jaar oud, sal na verwagting Woensdag in die landdroshof in Heidelberg verskyn op aanklagte van moord, ontvoering en huisroof. Die moontlikheid bestaan dat nóg aanklagte bygevoeg kan word, sê lt.kol. Mavela Masondo, polisiewoordvoerder.